
PËR PRODHIMIN, TRANSPORTIMIN, TREGTIMIN DHE PËRDORIMIN
E BIOKARBURANTEVE DHE TË LËNDËVE TË TJERA DJEGËSE,
TË RINOVUESHME PËR TRANSPORT[footnoteRef:2] [2:  Ky ligj është përafruar pjesërisht me direktivën (BE) 2018/2001 të Parlamentit Evropian dhe të Këshillit, të datës 11 dhjetor 2018, “Mbi promovimin e përdorimit të energjisë nga burimet e rinovueshme”, të ndryshuar me direktivën (BE) 2023/2413 të Parlamentit Evropian dhe të Këshillit, të datës 18 tetor 2023. Numri CELEX: 32018L2001, Fletorja Zyrtare e Bashkimit Evropian, seria L 328, datë 21.12.2018, f. 82–209.] 


Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1
Qëllimi dhe objekti

1. Qëllimi i këtij ligji është promovimi i prodhimit dhe i përdorimit të biokarburanteve dhe të lëndëve të tjera djegëse, të rinovueshme në sektorin e transportit në Republikën e Shqipërisë.
2. Objekti i këtij ligji është përcaktimi i rregullave për:
a) përmbushjen e objektivave lidhur me përdorimin e burimeve të rinovueshme, të përcaktuara në kuadër të Komunitetit të Energjisë;
b) nxitjen e kultivimit të bimëve energjetike për të mbrojtur mjedisin nëpërmjet respektimit të kritereve të qëndrueshmërisë dhe reduktimit të emetimeve të gazeve serrë për biokarburantet, biolëngjet dhe lëndët djegëse nga biomasa;
c) plotësimin e kërkesave për cilësinë e karburanteve në sektorin e transportit.

Neni 2
Fusha e zbatimit

1. Ky ligj zbatohet në veprimtaritë e prodhimit dhe të përdorimit të biokarburanteve dhe të lëndëve të tjera djegëse, të rinovueshme, të cilat në formë të pastër ose të përzier, në përqindje të caktuar me nënprodukte të tjera të rafinimit të naftës bruto, përdoren në sektorin e transportit për motorë me djegie të brendshme.
2. Ky ligj zbatohet në veprimtarinë e përdorimit të biokarburanteve në sektorin e transportit kombëtar, kur nivelet e biodiezelit dhe bioetanolit janë në përputhje me specifikimet e dhëna në standardet shqiptare, të publikuara nga Drejtoria e Përgjithshme e Standardizimit. 

Neni 3
Përkufizime

Në kuptim të këtij ligji, termat e mëposhtëm kanë këto kuptime: 
1. “Biogaz” është lëndë djegëse, e gaztë, e prodhuar nga biomasa.
2. “Biomasa” është pjesa e biodegradueshme e produkteve, mbeturinave dhe mbetjeve me origjinë biologjike nga bujqësia, duke përfshirë substancat bimore dhe shtazore nga pylltaria dhe industritë e ndërlidhura, përfshirë peshkimin dhe akuakulturën, si dhe pjesët e biodegradueshme të mbeturinave, përfshirë mbeturinat industriale dhe urbane me origjinë biologjike.
3. “Biokarburante” është lëndë djegëse, e lëngshme, për transportin e prodhuar nga biomasa.
4. “Biokarburantet e avancuara” janë biokarburantet që prodhohen nga lëndët e para, si më poshtë:
a) algat, nëse kultivohen në tokë në pellgje ose fotobioreaktorë;
b) pjesa e biomasës e mbetjeve të përziera bashkiake, por jo mbetje shtëpiake të ndara;
c) mbetjet biologjike, që vijnë nga mbetje të materialeve të biodegradueshme të kopshteve dhe parqeve, ushqimet dhe mbetjet ushqimore nga amvisat, zyrat, restorantet, catering-ët dhe ambientet e shitjes me pakicë e shumicë dhe mbetje nga stabilimentet e përpunimit të ushqimit;
ç) pjesa e biomasës e mbetjeve industriale, të papërshtatshme për t’u përdorur në zinxhirin ushqimor, duke përfshirë materialet nga shitja me pakicë e shumicë dhe industria agroushqimore, peshku dhe akuakultura e duke përjashtuar vajin e përdorur të gatimit dhe yndyrat shtazore;
d) kashta;
dh) plehu i kafshëve dhe llumrat e ujërave të zeza;
e) efluenti i mullirit të vajit të palmës dhe tufat bosh të frutave të palmës;
ë) vaji me përmbajtje të lartë katrani;
f) glicerina e papërpunuar;
g) bagas;
gj) mbetjet e rrushit dhe llumi i verës;
h) lëvozhgat e arrave;
i) lëvozhgat;
j) koçani i pastruar nga kokrrat e misrit;
k) pjesa e biomasës e mbetjeve dhe mbetjeve nga pylltaria, industritë e bazuara në pyje, konkretisht, lëvorja, degët, rrallimet paratregtare, gjethet, gjilpërat, majat e pemëve, pluhuri i sharrës, ashkla prerëse, lëngjet e zeza, lëngjet kafe, llumi me fibra, linjina dhe vaj i gjatë;
l) materiale të tjera celulozike joushqimore;
ll) materiale të tjera ligno-celulozike, përveç trungjeve të sharrës dhe trungjeve të rimesove.
5. “Biolëngjet” janë lëndë djegëse, të lëngshme, për qëllime energjetike, të ndryshme nga ato për transport, duke përfshirë energjinë elektrike, si ngrohjen dhe ftohjen, e prodhuar nga biomasa. 
6. “Biokarburantet me rrezik të ulët indirekt në ndryshimin e përdorimit të tokës, biolëngjet dhe lëndët djegëse të biomasës” janë biokarburantet, biolëngjet dhe lëndët djegëse të biomasës, lënda e parë e të cilave prodhohet nëpërmjet skemave që shmangin efektet e zhvendosjes së biokarburanteve me bazë nga ushqimet dhe kulturat bujqësore, biolëngjeve dhe lëndëve djegëse të biomasës përmes praktikave të përmirësuara bujqësore, si dhe përmes kultivimit të kulturave në zona, të cilat më parë nuk janë përdorur për kultivimin e kulturave bujqësore dhe që janë prodhuar në përputhje me kriterin e qëndrueshmërisë për biokarburantet, biolëngjet dhe lëndët djegëse të biomasës, si dhe përmes kultivimit të kulturave jo në zonat ku kultivohen kulturat bujqësore dhe jo në tokat bujqësore.
7. “Impiantet për përzierjen e biokarburanteve” janë instalime teknologjike të posaçme, me mjedise të nevojshme magazinimi, ku realizohet përzierja e biokarburanteve dhe e lëndëve të tjera djegëse, të rinovueshme, me nënproduktet përkatëse, të prodhuara nga përpunimi i naftës bruto.
8. “Impiante për prodhimin e biokarburanteve” janë instalime teknologjike të posaçme, të zotëruara nga njësitë e prodhimit të biokarburanteve, në të cilat realizohet prodhimi i biokarburanteve ose i lëndëve të tjera djegëse, të rinovueshme, përfshirë edhe mjediset e nevojshme të magazinimit.
9. “Kodi VIII.1.A” është kodi “Tregtim me shumicë i naftës, gazit, nënprodukteve, përfshirë ato bio, si dhe lëndët djegëse” për të cilin personat juridikë aplikojnë për licencë në Qendrën Kombëtare të Biznesit, në zbatim të ligjit nr. 10 081, datë 23.2.2009, “Për licencat, autorizimet dhe lejet në Republikën e Shqipërisë”, i ndryshuar. 
10. “Konsumatorë të mëdhenj” kanë të njëjtin kuptim me atë të dhënë në ligjin nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.
11. “Kulturat bujqësore që përdoren për ushqim dhe ushqim për kafshët” janë kulturat bujqësore, të pasura me niseshte, me përmbajtje sheqerna ose vajore, të prodhuara në tokë bujqësore, si kulturë kryesore, duke përjashtuar mbetjet, mbeturinat ose materialet ligno-celulozike dhe kulturat e ndërmjetme, të tilla si kulturat kapëse dhe mbuluese, me kusht që përdorimi i këtyre kulturave të ndërmjetme nuk kërkon tokë shtesë.
12. “Lëndë djegëse nga biomasa” janë karburantet e gazta, të lëngëta dhe të ngurta, të prodhuara nga biomasa.
13. “Lëndë djegëse të rinovueshme” janë biokarburantet, biolëngjet, lëndët djegëse të biomasës dhe lëndët djegëse të rinovueshme me origjinë jobiologjike.
14. “Lëndë djegëse të rinovueshme me origjinë jobiologjike” janë lëndët djegëse të lëngëta dhe të gazta, përmbajtja energjetike e të cilave rrjedh nga burime të rinovueshme, të ndryshme nga biomasa.
15. “Materiali celuloz joushqimor” është lëndë e parë, e përbërë kryesisht nga celulozë dhe hemicelulozë dhe që ka një përmbajtje më të ulët të linjinës së materialit ligno-celuloz, duke përfshirë mbetjet nga kulturat bujqësore dhe kulturat bimore për ushqim për kafshë, si: kashta, kalli misri, lëvozhgat dhe guaskat, kultura energjetike bimore/barishtore, me përmbajtje të ulët niseshteje, të tilla, si: thekër, gërshetues, miskanthus, kallam gjigant, kulturat mbuluese para dhe pas kulturave kryesore, kultura që përdoren në qarkullimin bujqësor, mbetjet industriale, duke përfshirë nga kulturat bujqësore, që përdoren si ushqim dhe ushqim për kafshët, pas nxjerrjes së vajrave vegjetale, sheqernave, niseshtesë e proteinave dhe materiali nga mbetjet biologjike, ku kulturat që përdoren në qarkullimin bimor dhe ato në mbulesë kuptohen se janë kullota të përkohshme, të mbjella afatshkurtra, që përmbajnë përzierje barrera-bishtajor, me një përmbajtje të ulët niseshteje, për të marrë foragjerë për kafshët dhe për të përmirësuar pjellorinë e tokës për marrjen e rendimenteve më të larta të kulturave kryesore bujqësore.
16. “Materiali ligno-celuloz” është materiali i përbërë nga linjina, celuloza dhe hemiceluloza, si biomasa me burim nga pyjet, kulturat energjetike drusore, mbetjet industriale me prejardhje pyjore dhe mbetjet.
17. “Mbeturina” janë substanca që nuk janë produkti përfundimtar, që një proces prodhimi kërkon të prodhojë drejtpërdrejt, nuk është qëllimi kryesor i procesit të prodhimit dhe procesi nuk është modifikuar qëllimisht për ta prodhuar atë.
18. “Mbetje” është çdo substancë ose objekt, që zotëruesi e hedh ose synon ose i kërkohet ta hedhë, duke përjashtuar substancat që janë modifikuar ose janë kontaminuar qëllimisht për të përmbushur këtë përkufizim. 
19. “Njësi të përzierjes së biokarburanteve” janë personat juridikë, të cilët zotërojnë impiante për përzierjen e biokarburanteve dhe të lëndëve të tjera djegëse, të rinovueshme me nënproduktet përkatëse, të prodhuara nga përpunimi i naftës bruto. 
20. “Njësi të prodhimit të biokarburanteve” janë personat juridikë, të cilët zotërojnë impiante për prodhimin e biokarburanteve dhe të lëndëve të tjera djegëse, të rinovueshme.
21. “Përzierja e biokarburanteve” është procesi i përzierjes së biokarburanteve dhe i lëndëve të tjera djegëse, të rinovueshme, me produktet përkatëse konvencionale, të përftuara nga distilimi i naftës bruto.
22. “Prodhimi i biokarburanteve” është përpunimi i lëndëve të para të përshtatshme në impiante të posaçme të prodhimit të biokarburanteve, sipas përcaktimeve të mësipërme ose të lëndëve të tjera djegëse, të rinovueshme. 
23. “Rafineri” është instalim kompleks teknologjik, përfshirë edhe kapacitetet depozituese të lëndës së parë, të gjysmëprodukteve dhe produkteve të gatshme, ku kryhet përpunimi i naftës bruto apo i nënprodukteve të saj për përftimin e nënprodukteve apo produkteve të gatshme.
24. “Shoqëri tregtimi me shumicë” është personi juridik që blen naftë bruto dhe nënproduktet e saj, përfshirë biokarburantet dhe lëndët e tjera djegëse, me qëllim shitjeje te konsumatorët e mëdhenj ose te të tretët për rishitje.
25. “Shoqëri tregtimi me pakicë” është personi juridik që blen nënprodukte të naftës bruto, përfshirë biokarburantet dhe lëndët e tjera djegëse, me qëllim shitjeje te personat që janë konsumatorë fundorë.
26. Termat “Standard”, “Standard shqiptar” dhe “Rregulla teknike” në këtë ligj kanë të njëjtin kuptim me kuptimin e dhënë në ligjin nr. 9870, datë 4.2.2008, “Për standardizimin”, i ndryshuar.

Neni 4
Objektivat kombëtarë

1. Përcaktimet e këtij ligji lidhen me ushtrimin e veprimtarive të prodhimit, tregtimit, transportimit dhe të përdorimit të biokarburanteve dhe të lëndëve të tjera djegëse, të rinovueshme për transport dhe synohet të arrihen këta objektiva:
a) sasia minimale vjetore në treg e biokarburanteve dhe e lëndëve të tjera djegëse, të rinovueshme për transport, të cilat plotësojnë kriteret e qëndrueshmërisë, në përputhje me nenin 6 të këtij ligji, dhe reduktimit të emetimeve të gazeve serrë për biokarburantet duhet të jetë jo më pak se 1 për qind e sasisë së konsumit përfundimtar të lëndëve djegëse në sektorin e transportit duke filluar nga viti 2026 deri në vitin 2030. Kjo sasi do të rritet gradualisht me të paktën 1% në vit, me synimin që në vitin 2030 të jetë jo më pak se 7%;
b) nxitja e prodhimit dhe e përdorimit të biokarburanteve dhe e lëndëve të tjera djegëse, të rinovueshme, që plotësojnë kriteret e qëndrueshmërisë, në përputhje me nenin 6 të këtij ligji, dhe reduktimit të emetimeve të gazeve serrë për biokarburantet, në sektorin e transportit kombëtar, nëpërmjet vendosjes së objektivave tregues kombëtarë, të shprehur në përqindje, për praninë në treg të këtyre produkteve;
c) garantimi i efektshmërisë optimale të punës së motorit, duke respektuar normat e cilësisë dhe ato teknike në prodhimin e përdorimin e biokarburanteve dhe të lëndëve të tjera djegëse, të rinovueshme; 
ç) dhënia e kontributit në mbrojtjen e mjedisit dhe mbrojtjen e shëndetit; 
d) zhvillimi i qëndrueshëm i sektorëve të bujqësisë dhe pyjeve, si stimul për zhvillimin rural dhe nxitjen e punësimit, duke respektuar kriterin e qëndrueshmërisë e të reduktimit të emetimeve të gazeve serrë. Në realizimin e këtij objektivi do të mbahet parasysh dhe do të stimulohen skemat mbështetëse për energjinë nga biokarburantet, biolëngjet dhe lëndët djegëse të biomasës, në mënyrë të tillë që të shmanget moszbatimi i kritereve të qëndrueshmërisë dhe konkurrenca deformuese në këtë fushë, me qëllim që të sigurohet se përdoret biomasa drusore sipas vlerës më të lartë të shtuar ekonomike dhe mjedisore, sipas prioriteteve të mëposhtme:
i. produkte me bazë druri;
ii. zgjatja e jetëgjatësisë së produkteve me bazë druri;
iii. ripërdorimi;
iv. riciklimi;
v. bioenergjia;
vi. asgjësimi.
2. Ministria përgjegjëse për energjinë i raporton Sekretariatit të Komunitetit të Energjisë për përmbushjen e objektivave kombëtarë për përdorimin e biokarburanteve dhe lëndëve djegëse të tjera, të rinovueshme në sektorin e transportit.

Neni 5
Përllogaritja e sasisë vjetore minimale të konsumit të biokarburanteve dhe të lëndëve të tjera djegëse të rinovueshme

1. Sasia minimale vjetore e biokarburanteve dhe e lëndëve të tjera djegëse të rinovueshme, që do të përdoret gjatë vitit pasardhës në sektorin e transportit, përcaktohet në raport me sasinë vjetore të lëndëve djegëse të vendosura në treg për transport nga shoqëritë e tregtimit me shumicë.
2. Këshilli i Ministrave, me propozimin e ministrit përgjegjës për energjinë, miraton udhëzimin për mënyrën e përcaktimit të sasisë minimale vjetore të biokarburanteve dhe të lëndëve të tjera djegëse, të rinovueshme, të vendosura në treg në sektorin e transportit. 
3. Mbi bazën e objektivave kombëtarë vjetorë, të përcaktuara në shkronjën “a” të pikës 1 të nenit 4 të këtij ligji, ministri përgjegjës për energjinë përcakton me urdhër sasinë minimale vjetore të biokarburanteve dhe të lëndëve të tjera djegëse, të rinovueshme, që do të përdoren gjatë vitit pasardhës në sektorin e transportit, si dhe sasinë minimale vjetore të biokarburanteve dhe të lëndëve të tjera djegëse, të rinovueshme, që do të hidhen në treg gjatë vitit pasardhës në sektorin e transportit nga personat juridikë, të pajisur me licencë “Tregtimi me shumicë i naftës, gazit, nënprodukteve, përfshirë ato bio, si dhe lëndët djegëse, me kodin VIII.1.A”.
4. Të dhënat për sasinë minimale të biokarburanteve, që do të përdoren në sektorin e transportit gjatë vitit pasardhës, publikohen në faqen e internetit të ministrisë përgjegjëse për energjinë.
5. Personi juridik, i pajisur me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse, me kodin VIII.1.A”, realizon hedhjen në treg të sasisë minimale të biokarburanteve dhe të lëndëve të tjera djegëse, të rinovueshme vjetore, të përcaktuara në pikën 2 të këtij neni. Këto sasi duhet të certifikohen për plotësimin e kritereve të qëndrueshmërisë, në përputhje me parashikimet e përcaktuara në nenet 6 e 7 të këtij ligji, dhe reduktimit të emetimeve të gazeve serrë. 
6. Nëse në treg ka persona juridikë, të cilët kanë sasi më tepër nga sasia minimale vjetore e biokarburanteve dhe të lëndëve të tjera djegëse, që përcaktohet në pikën 2 të këtij neni, këto sasi mund t’iu shiten subjekteve juridike, të cilat, për arsye të ndryshme, nuk plotësojnë kërkesën për sasinë minimale vjetore të biokarburanteve. 
7. Personat juridikë, të pajisur me licencë të tregtimit me shumicë, janë të detyruar të raportojnë në ministri për përmbushjen e detyrimit, të përcaktuar sipas pikave 2 dhe 3 të këtij neni, në përputhje me udhëzimin e Këshillit të Ministrave.
8. Konsumi përfundimtar i energjisë nga burimet e rinovueshme në sektorin e transportit do të llogaritet si shuma e të gjitha biokarburanteve, biogazi dhe lëndët djegëse të rinovueshme, me origjinë jobiologjike, të konsumuara në sektorin e transportit. Kjo do të përfshijë edhe lëndët djegëse të rinovueshme për konsum vetjak të mjeteve detare ndërkombëtare. Në këtë llogaritje duhet të merret në konsideratë përmbajtja energjetike e lëndëve djegëse, duke zbatuar standardet në fuqi në Shqipëri. Në ato raste kur standardet shqiptare mungojnë, përdoren ato të Organizatës Ndërkombëtare të Standardeve (ISO).

Neni 6
Qëndrueshmëria dhe reduktimi i emetimeve të gazeve serrë për biokarburantet

1. Energjia e prodhuar nga biokarburantet apo biolëngjet, pavarësisht nëse lëndët e para që kanë shërbyer për prodhimin e biokarburanteve janë kultivuar brenda ose jashtë territorit të Shqipërisë, merret në konsideratë sipas qëllimeve të përcaktuara në pikën 2 të këtij neni, vetëm nëse përmbushen kriteret e qëndrueshmërisë dhe reduktimit të emetimeve të gazeve serrë për biokarburantet. 
2. Energjia e prodhuar nga biokarburantet dhe lëndët djegëse të rinovueshme për transport merret në konsideratë pasi përmbushen kriteret e qëndrueshmërisë dhe reduktimit të emetimeve të gazeve serrë për qëllimet si më poshtë:
a) për përmbushjen e objektivave kombëtarë në konsumin final të energjisë për pjesën që lidhet me konsumin e energjisë nga burime të rinovueshme të energjisë në sektorin e transportit;
b) për pajtueshmërinë me detyrimet e vendosura nga legjislacioni dhe Plani Kombëtar për Burimet e Rinovueshme të Energjisë;
c) pranueshmërinë për mbështetje financiare për konsumin e biokarburanteve dhe lëndëve të djegëse të rinovueshme për transport.
3. Biokarburantet dhe lëndët djegëse të rinovueshme për transport duhet të jenë të prodhuara nga lëndë të para, të cilat përmbushin kriteret e qëndrueshmërisë dhe reduktimit të emetimeve të gazeve serrë, të përcaktuara me vendim të Këshillit të Ministrave, me propozimin e ministrit përgjegjës për energjinë, për qëllimet e përcaktuara në pikën 2 të këtij neni.
4. Biokarburantet dhe lëndët djegëse, të rinovueshme për transport, të prodhuara nga mbetje të tjera nga mbetjet bujqësore, akuakulturore, nga peshkimi dhe nga mbetjet e pyjeve, duhet të përmbushin vetëm kriteret e reduktimit të emetimeve të gazeve serrë, të përcaktuara me vendim të Këshillit të Ministrave, me propozimin e ministrit përgjegjës për energjinë dhe të ministrit përgjegjës për mjedisin, për qëllimet e përcaktuara në pikën 2 të këtij neni.
5. Rregullat për llogaritjen e ndikimit në uljen e sasisë së gazeve me efekt serrë nga prodhimi dhe përdorimi i biokarburanteve dhe i lëndëve djegëse të rinovueshme për transport përcaktohen me urdhër të përbashkët të ministrit përgjegjës për mjedisin dhe të ministrit përgjegjës për energjinë. 

Neni 7
Verifikimi i plotësimit të kritereve të qëndrueshmërisë dhe reduktimit të emetimeve të gazeve serrë për biokarburantet

1. Në rastin kur biokarburantet dhe lëndët djegëse, të rinovueshme për transport, merren në konsideratë për qëllimet e parashikuara në pikën 2 të nenit 6 të këtij ligji, struktura përgjegjëse për verifikimin e kritereve të qëndrueshmërisë dhe reduktimit të emetimeve të gazeve serrë për biokarburantet verifikon nëse operatorët ekonomikë kanë respektuar kriteret e përcaktuara në vendimin përkatës të Këshillit të Ministrave, sipas pikave 4 dhe 5 të nenit 6 të këtij ligji. 
2. Për qëllim të llogaritjes së lëndëve djegëse të rinovueshme dhe lëndëve djegëse të karbonit të ricikluar për përmbushjen e objektivave dhe përcaktimeve në nenet 4 dhe 5 të këtij ligji, operatorët ekonomikë tregojnë gjatë auditimeve të detyrueshme të pavarura dhe transparente se përmbushin kriteret e qëndrueshmërisë dhe të kursimit të emetimeve të gazeve serrë për karburantet e rinovueshme dhe karburantet me karbon të ricikluar.
3. Për qëllim të pikës 1 të këtij neni, personat juridikë, të pajisur me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse, me kodin VIII.1.A”, sipas përcaktimeve në pikën 3 të nenit 5 të këtij ligji, janë të detyruar të informojnë për karakteristikat e qëndrueshmërisë dhe reduktimit të emetimeve të gazeve serrë për biokarburantet, si dhe mbi volumet e përzierjeve, të cilat duhet të mbahen të pandryshuara.
4. Këshilli i Ministrave, me propozimin e ministrit përgjegjës për energjinë, miraton vendimin për metodologjinë e llogaritjes së detyrimit kombëtar vjetor të biokarburanteve, që do të përdoren në sektorin e transportit, standardet e auditimit, strukturat përgjegjëse që do të bëjnë verifikimin e plotësimit të kritereve të qëndrueshmërisë dhe reduktimit të emetimeve të gazeve serrë për biokarburantet, të parashikuara në nenin 6 të këtij ligji. 
5. Ministria përgjegjëse për energjinë raporton në mënyrë periodike te Sekretariati i Komunitetit të Energjisë për masat kombëtare të marra për respektimin e kritereve të qëndrueshmërisë dhe reduktimit të emetimeve të gazeve serrë për biokarburantet, të përcaktuara në nenin 6 të këtij ligji.
6. Ministria përgjegjëse për transportin rrugor, nëpërmjet distributorëve ligjorë të mjeteve dhe klubit të automobilizmit në Republikën e Shqipërisë, publikon të dhëna për efektshmërinë e motorëve ekzistues, në përputhje me cilësinë e karburanteve të përdorura. Këto të dhëna duhet t’u vihen në dispozicion subjekteve juridike, të ngarkuara nga ky ligj, për respektimin e përzierjes me biokarburant.

Neni 8
Licencimi

1. Personat juridikë, të organizuar si njësi për prodhimin e biokarburanteve ose njësi për përzierjen e biokarburanteve, pajisen me “licencë prodhimi” ose “licencë për përzierje” në përputhje me kushtet e procedurat e përcaktuara me vendim të Këshillit të Ministrave, me propozimin e ministrit përgjegjës për energjinë, duke përfshirë edhe procedurat për pezullimin dhe revokimin. 
2. Personat juridikë, të pajisur me “licencë prodhimi”, sipas këtij ligji, dhe rafineritë e naftës, të pajisura me leje koncesioni, sipas parashikimeve të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar, lejohen të realizojnë përzierjen e biokarburanteve me nënproduktet e naftës për transport.
3. Personat juridikë, të pajisur me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse, me kodin VIII.1.A”, pajisen me “licencë për përzierje” për të ushtruar veprimtarinë e përzierjes së biokarburanteve dhe të lëndëve të tjera djegëse, të rinovueshme, në përputhje me kushtet dhe procedurat e përcaktuara me vendim të Këshillit të Ministrave, sipas pikës 1 të këtij neni.
4. Licenca e prodhimit dhe e përzierjes së biokarburanteve, përfshirë pezullimin dhe revokimin, të përcaktuara në këtë ligj, përfshihen në kategorinë VIII.1 të shtojcës së ligjit nr.10 081, datë 23.2.2009, “Për licencat, autorizimet dhe lejet në Republikën e Shqipërisë”, i ndryshuar, dhe jepet nga ministri përgjegjës për energjinë në përputhje me këtë ligji. 
5. Veprimtaria e tregtimit me shumicë e biokarburanteve dhe e lëndëve të tjera djegëse, të rinovueshme, në formë të pastër ose në formë përzierjeje, përfshihet në licencën “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse, me kodin VIII.1.A” dhe licencohet sipas ligjit nr.10 081, datë 23.2.2009, “Për licencat, autorizimet dhe lejet në Republikën e Shqipërisë”, i ndryshuar.
6. Licencimi për veprimtarinë e tregtimit me pakicë të biokarburanteve dhe lëndëve të tjera djegëse, të rinovueshme, në formë të pastër ose në formë përzierjeje, bëhet sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.
7. Biokarburantet e lëngshme ose të gazta dhe lëndët e tjera djegëse, të rinovueshme, të pastra ose të përziera, të cilat zëvendësojnë produkte të naftës, quhen gjithashtu nënprodukte të naftës, në kuptim të dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar, duke iu referuar kategorive përkatëse të nënprodukteve të naftës që ato zëvendësojnë, sipas grupit të përcaktuar në këtë ligj për këto kategori.

Neni 9
Njësitë për prodhimin dhe përzierjen e biokarburanteve dhe të lëndëve të tjera djegëse, të rinovueshme për transport

1. Personat juridikë, të cilët ushtrojnë aktivitetin në fushën e prodhimit të biokarburanteve ose të lëndëve të tjera djegëse, të rinovueshme dhe përzierjes së tyre me nënproduktet e naftës, për transport, në impiante për prodhimin e biokarburanteve dhe të lëndëve të tjera djegëse, të rinovueshme për transport, duhet të jenë të krijuar në formën e shoqërive aksionare.
2. Ndërtimi dhe funksionimi i impianteve të prodhimit të biokarburanteve ose i lëndëve të tjera djegëse, të rinovueshme, bëhen pasi personat juridikë të pajisen me leje për ndërtimin e impiantit dhe licencë prodhimi sipas nenit 8 të këtij ligji.
3. Shfrytëzimi i impiantit të prodhimit të biokarburanteve, të zotëruara nga njësitë e prodhimit, fillon pas vërtetimit të dhënë nga inspektorati shtetëror përgjegjës, që vëren se janë plotësuar kushtet teknike sipas përcaktimeve të pikës 2 të nenit 23 të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar, të cilat duhet të respektohen gjatë të gjithë afatit të përcaktuar në licencën e prodhimit.
4. Njësitë e prodhimit dhe të përzierjes së biokarburanteve dhe të lëndëve të tjera djegëse, të rinovueshme, përgjigjen për markën e prodhimit dhe cilësinë e produkteve që prodhojnë ose përziejnë, në përputhje me standardet në fuqi. Këshilli i Ministrave, me propozim të ministrit përgjegjës për energjinë, brenda gjashtë muajve nga miratimi i këtij ligji, vendos publikimin e listës me standardet që do të zbatohen.
5. Njësitë për prodhimin dhe përzierjen e biokarburanteve dhe të lëndëve të tjera djegëse, të rinovueshme për transport, janë të detyruara të paraqesin në ministrinë përgjegjëse për energjinë të dhëna për programin e zhvillimit, si dhe të dhëna periodike për sasinë dhe cilësinë e hedhur në tregun e brendshëm. 
Lloji i të dhënave, forma dhe afatet e dërgimit të tyre nga njësitë për prodhimin dhe përzierjen e biokarburanteve dhe të lëndëve të tjera djegëse, të rinovueshme, përcaktohen me urdhër të ministrit përgjegjës për energjinë.
6. Ministria përgjegjëse për energjinë publikon në faqen zyrtare të dhëna që promovojnë përdorimin e biokarburanteve dhe bën përditësimin e këtyre të dhënave. 

Neni 10
Përgatitja për tregtimin e biokarburanteve dhe të lëndëve të tjera djegëse, të rinovueshme

1. Ruajtja, magazinimi dhe transportimi i biokarburanteve dhe i lëndëve të tjera djegëse, të rinovueshme, realizohen në depozita ose impiante magazinimi dhe transportimi të përshtatshme për këto lloj produktesh, të cilat plotësojnë kushtet e parametrat teknikë dhe të sigurisë, në përputhje me dispozitat ligjore në fuqi.
2. Përzierja e biokarburanteve dhe e lëndëve të tjera djegëse, të rinovueshme, me produktet përkatëse, të përfituara nga distilimi i naftës bruto, realizohet vetëm në instalimet e posaçme, të miratuara nga inspektorati shtetëror përgjegjës, në përputhje me dispozitat ligjore në fuqi. 
3. Impiantet ku realizohet përzierja e biokarburanteve dhe e lëndëve të tjera djegëse, të rinovueshme, me produktet përkatëse të nënproduketeve të hidrokarbureve, të përfituara nga distilimi i naftës bruto, duhet të jenë të licencuara si magazina fiskale, doganore ose zona të lira, të pajisura me autorizim, sipas përcaktimeve të ligjit nr. 61/2012, “Për akcizat në Republikën e Shqipërisë”, dhe të ligjit nr. 102/2014 “Kodi Doganor i Republikës së Shqipërisë”. 

Neni 11
Organizimi i tregut të biokarburanteve dhe i lëndëve të tjera djegëse, të rinovueshme

1. Njësitë e prodhimit të biokarburanteve lejohen të tregtojnë prodhimet e tyre te rafineritë e naftës, njësitë e përzierjes së biokarburanteve, shoqëritë e tregtimit me shumicë të pajisura me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse, me kodin VIII.1.A”, te shoqëritë e tregtimit me pakicë, te konsumatorët e mëdhenj dhe t’i eksportojnë ato. 
2. Personat juridikë të pajisur me “Licencë për përzierje” lejohen të kryejnë edhe veprimtarinë e tregtimit të biokarburanteve dhe të lëndëve të tjera djegëse, të rinovueshme, për transport, te shoqëritë e tregtimit me shumicë, të pajisura me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse”, te shoqëritë e tregtimit me pakicë, te konsumatorët e mëdhenj dhe t’i eksportojnë ato. 
3. Shoqëritë e tregtimit me shumicë, të pajisura me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse”, lejohen të kryejnë edhe veprimtarinë e tregtimit të biokarburanteve dhe të lëndëve të tjera djegëse, të rinovueshme, për transport, te shoqëritë e tregtimit me pakicë, te konsumatorët e mëdhenj, te shoqëritë e tjera të tregtimit me shumicë të pajisura me licencë “Tregtimi me shumicë i naftës, gazit, nënprodukteve përfshirë ato bio, si dhe lëndët djegëse”, si dhe t’i eksportojnë ato.
4. Personat juridikë, që kryejnë tregtimin me pakicë të nënprodukteve të naftës, të pajisura me licencë sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar, lejohen të shesin me pakicë biokarburante në formë të pastër ose të përzier me nënprodukte të përpunimit të naftës bruto, duke zbatuar specifikimet e dhëna në standardet shqiptare në fuqi. 
5. Në dokumentacionin përkatës doganor dhe administrativ shoqërues të biokarburanteve dhe të lëndëve të tjera djegëse, të rinovueshme, në formë të pastër ose të përzier me nënprodukte të përpunimit të naftës bruto, duhet të përcaktohen në mënyrë të detyrueshme të dhëna për përqindjen e biokarburanteve ose të lëndëve të tjera djegëse, të rinovueshme, që përzihen me nënproduktin përkatës të naftës bruto.
6. Personat juridikë, që kryejnë tregtimin me shumicë dhe pakicë të nënprodukteve të naftës, të cilat tregtojnë edhe biokarburante, janë të detyruara që në instalimet e tregtimit ose në pikat e shitjes së tyre të afishojnë në reklamat dhe pompat e karburantit, në mënyrë të dukshme dhe të qartë, një shënim të posaçëm për:
a) biokarburantet ose lëndët e tjera djegëse, të rinovueshme, që tregtojnë;
b) diezelin e përzier me biodiezel për lëvizje automjetesh në rastet kur përqindja e lëndës bio është mbi nivelin e përqindjes së përcaktuar nga standardet në fuqi; 
c) benzinën e përzier me bioetanol për lëvizje automjetesh në rastet kur përqindja e lëndës bio është mbi nivelin e përqindjes së përcaktuar nga standardet në fuqi. 
7. Karakteristikat, elementet dhe forma e shënimit të posaçëm përcaktohen me urdhër të ministrit përgjegjës për energjinë.
8. Veprimtaria e transportimit dhe tregtimit të lëndëve djegëse për transport, të cilat kanë në përbërje të tyre edhe biokarburante, bëhet sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.

Neni 12
Inspektorati shtetëror përgjegjës

1. Organi shtetëror, i specializuar për kontrollin e veprimtarisë së ushtruar nga personat juridikë, në përputhje me dispozitat këtij ligji, me përjashtim të strukturës përgjegjëse për verifikimin e kritereve të qëndrueshmërisë dhe reduktimit të emetimeve të gazeve serrë për biokarburantet, sipas neneve 6 dhe 7 të këtij ligji, është inspektorati shtetëror përgjegjës, në varësi të ministrit përgjegjës për energjinë.
2. Inspektorati shtetëror përgjegjës funksionon sipas dispozitave të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.
3. Inspektorati shtetëror përgjegjës shkëmben informacion me strukturat doganore e tatimore në momentin e prodhimit ose importimit, përpara hedhjes së produkteve në treg. 
4. Inspektorati shtetëror përgjegjës organizon dhe ushtron kontroll mbi personat juridikë, që i nënshtrohen këtij ligji, lidhur me respektimin e dispozitave ligjore sipas këtij ligji, për kontrollin e treguesve cilësorë për parandalimin e abuzimeve e të falsifikimeve, sipas parashikimit të ligjit nr. 8450, datë 24.2.1999, “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.

Neni 13
Regjimi fiskal

Lehtësitë dhe përjashtimet nga tatimet dhe taksat në lidhje me sasitë e biokarburanteve të pastra 100% (njëqind për qind) bio, pa përfshirë pjesën e nënprodukteve përkatëse, të prodhuar nga përpunimi i naftës bruto, që hidhen në treg për qëllimet e përcaktuara në pikën 2 të nenit 6, përcaktohen në ligjet përkatëse të tatimeve dhe taksave. 

Neni 14
Kundërvajtjet administrative

1. Shkeljet e mëposhtme, kur nuk përbëjnë vepër penale, konsiderohen kundërvajtje administrative dhe dënohen si më poshtë:
a) për shkeljet e pikës 3 të nenit 5 të këtij ligji, me 10 (dhjetë) për qind të vlerës së tregut të sasisë së produktit që mungon nga sasia minimale e përcaktuar, por, në çdo rast, jo më pak se 50 000 (pesëdhjetë mijë) lekë për çdo shkelje;
b) për shkeljet e pikës 3 të nenit 9 të këtij ligji, me 200 000 (dyqind mijë) lekë;
c) për shkeljet e pikës 4 të nenit 9 të këtij ligji, me 250 000 (dyqind e pesëdhjetë mijë) lekë;
ç) për shkeljet e pikës 5 të nenit 9 të këtij ligji, me 200 000 (dyqind mijë) lekë;
d) për shkeljet e pikës 5 të nenit 11 të këtij ligji, me 250 000 (dyqind e pesëdhjetë mijë) lekë.
2. Kur veprimtaria ushtrohet pa licencat përkatëse, sipas dispozitave të këtij ligji, personi juridik dënohet me 2 000 000 (dy milionë) lekë.
3. Masa e gjobës për shkeljet e parashikuara në pikat 1, shkronjat “b”, “c” “ç”, e “d”, dhe 2 të këtij neni jepet nga inspektorati shtetëror përgjegjës, ndërsa për shkeljet e parashikuara në shkronjën “a” të pikës 1 jepet nga ministria përgjegjëse për energjinë.
4. Në rast se ministria përgjegjëse për energjinë dhe inspektorati, përkatësisht, sipas kompetencës së dhënies se gjobës, konstatojnë shkelje të dispozitave të këtij ligji deri në tri herë, procedojnë me bllokimin e zhvillimit të aktivitetit dhe njëkohësisht i propozojnë organit përgjegjës të licencimit për revokimin e licencës.
5. Shqyrtimi i kundërvajtjeve administrative, procesi i ankimit dhe ekzekutimi i vendimeve bëhen në përputhje me ligjin nr. 10 279, datë 20.5.2010, “Për kundërvajtjet administrative” dhe me ligjin nr. 99/2024, “Për inspektimin në Republikën e Shqipërisë”.

Neni 15
Aktet nënligjore

1. Ngarkohet Këshilli i Ministrave që, brenda gjashtë muajve nga hyrja në fuqi e këtij ligji të nxjerrë aktet nënligjore në zbatim të neneve 5, pika 2; 6, pikat 3 dhe 4; 7, pika 4; 8, pikat 1 dhe 3; dhe 9, pika 4, të këtij ligji.
2. Ngarkohet ministri përgjegjës për energjinë që brenda gjashtë muajve nga hyrja në fuqi e këtij ligji të nxjerrë aktet nënligjore në zbatim të neneve 9, pika 5, dhe 11, pika 7, të këtij ligji.
3. Ngarkohet ministria përgjegjëse për financat që brenda gjashtë muajve nga hyrja në fuqi e këtij ligji të nxjerrë aktet përkatëse në zbatim të nenit 13 të këtij ligji.
4. Ngarkohen ministri përgjegjës për mjedisin dhe ministri përgjegjës për energjinë që brenda tridhjetë e gjashtë muajve nga hyrja në fuqi e këtij ligji të nxjerrin aktin nënligjor në zbatim të pikës 5 të nenit 6 të këtij ligji.

Neni 16
Dispozita kalimtare

1. Njësitë e prodhimit dhe të përzierjes së biokarburanteve, të cilat operojnë aktualisht në treg, janë të detyruara që brenda dymbëdhjetë muajve nga hyrja në fuqi e akteve nënligjore, të dala në zbatim të këtij ligji, të plotësojnë kushtet përkatëse dhe të depozitojnë aplikimin pranë ministrisë përgjegjëse për energjinë për të përfituar licencën e prodhimit dhe të përzierjes. 
2. Zbatimi i kritereve të qëndrueshmërisë dhe reduktimit të emetimeve të gazeve serrë për biokarburantet, të parashikuara në nenin 6 të këtij ligji, do të fillojë njëzet e katër muaj nga hyrja në fuqi e aktit nënligjor, që përcakton kriteret e qëndrueshmërisë.

Neni 17
Shfuqizime

Ligji nr. 9876, datë 14.2.2008, “Për prodhimin, transportimin dhe tregtimin e biokarburanteve dhe të lëndëve të tjera djegëse, të rinovueshme për transport”, shfuqizohet.

Neni 18
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.


Miratuar në datën 26.6.2025. 

[bookmark: _GoBack]Shpallur me dekretin nr. 215, datë 4.7.2025, të Presidentit të Republikës së Shqipërisë, Bajram Begaj.


